Zbog sumnje da su počinili kazneno djelo pokušaja iznude, zagrebačka policija privela je u petak glavnog urednika tjednika 7Dnevno i portala dnevno.hr Marka Cigoja, njegova zamjenika Vuka Radića i direktoricu Mariju Dekanić.

Kako neslužbeno doznajemo, sumnjiči ih se da su u proteklih nekoliko tjedana ucjenjivali poznatog hrvatskog oftalmologa Nikicu Gabrića, osnivača i ravnatelja Specijalne bolnice za oftalmologiju Svjetlost. Radilo se o tome da su mu, kako se sumnja, “nudili” da će povući planiranu seriju tekstova o njemu, čiji bi sadržaj za njega navodno bio kompromitirajući, ako im na adekvatan način nadoknadi “troškove”. Pritom ga navodno nisu tražili predaju konkretnog novčanog iznosa, nego da njegova klinika i zainteresirani partneri, plate oglase na odgovarajućem broju stranica u tjedniku 7Dnevno koje bi se “ispraznile” povlačenjem tekstova o njemu. Spomenuti oglasni prostor navodno bi stajao oko 200 tisuća kuna.

Prema neslužbenim informacijama, Gabrić je na koncu odbio s njima ući u spomenuti “poslovni aranžman”, a tjednik je objavio seriju tekstova u kojoj ga “prokazuju” kao šefa masonske lože.

Kako doznajemo iz kruga istražitelja, sve je počelo prije otprilike mjesec dana kada se sam Nikica Gabrić obratio državnom odvjetništvu prijavivši da ga direktorica i glavni urednik spomenutog tjednika pokušavaju iznuditi da ne objave priču o njemu i njegovim kolegama u masonskoj loži. Navodno je pritom detaljno ispričao kako je 7Dnevno došao do njihovih fotografija s ceremonija. Prema tim informacijama, pripadnici masonske lože sami su dali fotografije Vuku Radiću, koji je navodno njihov član, kako bi ih grafički pripremio za objavu u njihovu časopisu “Loža”. No, Radić ih je, kako se sumnja, iskoristio za svoj posao i za objavu u 7Dnevno.

Pouzdanik tužiteljstva

Čim je Gabrić prijavio pokušaj iznude te rekao istražiteljima da je spreman na potpunu suradnju s njima jer ne želi pristati na ucjene, u roku manjem od 48 sati ishođeni su potrebni sudski nalozi te je Gabrić postao pouzdanik tužiteljstva, a njegovi i telefoni ciljanih osoba iz 7Dnevno stavljeni su pod nadzor. Tako su istražitelji tajno snimali i Gabrićeve razgovore s Cigojem i Marijom Dekanić, koji su se odvijali u određenim zagrebačkim hotelima, ali i njihovu komunikaciju putem mobitela.

Vrlo brzo istražitelji su navodno snimili “ponudu” koja je Gabriću stigla sa strane dvoje čelnih ljudi ovog tjednika. Suština je bila u tome da su ga upoznali da planiraju objaviti fotografije i tekstove u četiri nastavka, a da on to može spriječiti ako zajedno s drugim osobama sa spomenutih fotografija plati oglase na planiranom broju stranica.

Gabrić je uporno odbijao njihovu ponudu, a 7Dnevno je u međuvremenu objavi tri nastavka priče o njemu i njegovom djelovanju u masonskoj loži, pri čemu su spomenuli i još nekoliko osoba iz javnog i poslovnog svijeta.

Kako doznajemo, istražitelji su nastavili provoditi mjere tajnog nadzora i nakon toga jer su se pojavile indicije da bi se šefovi 7Dnevno sa sličnim ponudama mogli obratiti još nekim osobama za koje su imali neprovjerene informacije da pripadaju masonskoj loži. Radilo se imenima visokopozicioniranih osoba iz pravosudnih i obavještajnih krugova, a u razgovorima su se u različitim ulogama spominjali i istaknuti hrvatski političari. No, na koncu nikakvi sumnjivi kontakti prema tim ili drugim osobama nisu zabilježeni te su istražitelji ovoga tjedna odlučili okončati akciju.

Tako su u petak u sjedište zagrebačke krim policije u Heinzelovu ulicu privedeni Marko Cigoj, Marija Dekanić i Vuk Radić. Svima su uručene tzv. pouke o pravima u kojima su mogli pročitati za što ih se sumnjiči i kakva su njihova prava. Tijekom istraživanja policija je, kako doznajemo, osim s osumnjičenima obavila razgovore s nizom drugih osoba koje su imale doticaja s cijelom ovom pričom. Po svemu sudeći svih troje osumnjičenih trebalo bi nakon dovršetka kriminalističkog istraživanja biti pušteno na slobodu. Očito su i policija i nadležno Općinsko državno odvjetništvo u Zagrebu zaključili da u konkretnom slučaju, s obzirom da se ne pojavljuju elementi nasilja niti se djelo ponavlja, nema elemenata za pritvaranje osumnjičenih osoba. To znači da će protiv njih vjerojatno biti podnesena odgovarajuća kaznena prijava nakon čega bi procesuiranje trebalo ići redovnim putem.

Potvrda policije

Sam Nikica Gabrić nam se javio na telefon rekavši da trenutno boravi u Sarajevu i da o samoj istrazi za sada ništa ne smije govoriti jer je potpisao izjavu o tajnosti. Pritom se osvrnuo i na napise o masonskoj loži.

- Mogu vam reći da ne krijem što radim i gdje pripadam. Radi se o tome da smo mi u postupku priznanja od strane francuske lože i da su se neki naši članovi, očito nezadovoljni statusom i funkcijama koje nisu dobili, odlučili na ovakav način pobuniti – izjavio je Gabrić.

Policija je službeno potvrdila da se provodi spomenuto kriminalističko istraživanje. Odgovarajući na naš upit policajci PU zagrebačke pojasnili su da su započeli realizaciju kriminalističkog istraživanja nad dvojicom hrvatskih državljana starosti 47 i 33 godine te jednom hrvatskom državljankom starosti 41 godinu, a zbog sumnje u počinjenje kaznenog djela iznude na štetu 58-godišnjaka.

Naime, kriminalističko je istraživanje započeto i provodi se zbog sumnje da su osumnjičeni muškarci i žena, korištenjem sredstava javnog informiranja od oštećenog muškarca iznuđivali veći novčani iznos u zamjenu za neobjavljivanjem sadržaja koji se na njega odnosi. S obzirom da je kriminalističko istraživanje još uvijek u tijeku policija nije u mogućnosti pružiti više informacija.